اسلام آباد: وزیراعظم شہباز شریف پاکستان اسٹاک ایکس چینج اٹی 2 ہزار 231 پوائنٹ آتا بھلو ودکی اسے تون کاروبار نا بناء آ قوم و کاروباری برادری ءِ مبارکبادی ترسا پارینے کہ ننا پدریسہ خواری و سہی پالیسی تا نتیجہ ٹی زرگزرانی بحالی نا آثار قدیمہ نمان مننگ بناکرینے۔ الحمداللہ، ملک دُوارہ شونداری نا کنڈا ہِننگ ءِ۔ دوشنبے نادے آ وزیراعظم آفس نا میڈیاونگ آن جاری بیان نا رداٹ وزیراعظم پارے کہ قائد محمد نواز شریف زرگزرانی شونداری، کبینی ٹی کمتی و پاکستان نا شونداری و شونہالی نا سفر ءِ ہراڑے اِلاسس، ہموکان ولدا دُوارہ بناکننگ ءِ۔ بھاز انگا مایوسی تیان پد اومیت نا پوسکن آ دے پاش کننگ ءِ، قوم ءِ مبارک مرے۔ آئی ایم ایف تون اسٹاف لیول معاہدہ و3 ارب ڈالرنا سٹینڈ بائی ارینجمنٹ نا نتیجہ ٹی زرکارو کاروباری برادری نا ترندی اٹ پت بحال مننگ ءِ۔ خداکے کہ پاکستان نا شونداری نا سفر ہنداوڑ برجاسلے۔ اوپارے کہ پاکستان نا شونداری نابج ماس خلنگ نابناءِ کرینے، پرخلوص خواری، دیانت داری و سچائی بھرم اتنگءِ۔ قائد محمدنواز شریف نا شونداری، شونہالی و الس نا شونہالی نا وژن آ اسہ وار ولدا عمل کننگ انگ ءِ۔ ہراوڑ 2013آن 2018 نا نیام اٹ پاکستان ءِ توانائی نا تنکی، دہشت گردی و ایلو ویل آتیان نجات ترفیسن، زرگزرانی شونداری ایسوسن، اسہ وارولدا ہندا جوزہ اٹ پاکستان ءِ شونداری ناکسر آ اتنگ اُن۔ قومی شونداری و زرگزرانی سوگوی نا سفر ءِ ہندا سمت و ہندا جوزہ وخواری اٹ برجاتخوئی مریک۔ ہراوڑ نواز شریف نا کماشی ٹی سی پیک نا بناءِ کرین، زرگزران ءِ بحال کرین، کبینی 44 درسد و کن وخور نا گڑاتا کچ 2درسد آ ایسوسن، شونداری نا کچ 6.1 درسد وپالیسی ریٹ 6 ءُ نیم درسد آ ئسک، داسہ دُوارہ شونداری نا ہندا سفر نا کنڈا پدی بننگ اُن۔ داسہ کشت وکشار، صنعت تون اوار ایلو غٹ بشخ آتیٹی شونداری نا سفر ترند مریک انشاء الل۔ ولدا الس ءِ کبینی آن نجات ایتنہ، ورناتے روزگار، کاروبار و زرگزرانی وتواجہی آن ہم کنار کینہ۔
(اے پی پی)
